Ermin Bravo
Ermin Bravo, rođen u Sarajevu (5. decembar 1979.), je bosanskohercegovački pozorišni i filmski glumac. Glumio je u predstavama: "Antigona", Zvijer na mjesecu", "Mali mi je ovaj grob", "Osramoćeni, Naš razred", "Kavkaski krug kredom", "Ivanov, Sedam strahova", "Pukovnik ptica", "Hamlet, Mjera za mjeru, "Noževi u kokoškama", "Romeo i Julija", "Helverova noć", "Četvrta sestra", te filmovima "Remake" Dine Mustafića, "Grbavica", "Na putu", "Otok ljubavi', "Quo vadis, Aida" Jasmile Žbanić, "U zemlji krvi i meda" Angeline Jolie, "Zrno" Semiha Kaplanoglua, "Muškarci ne plaču" Alena Drljevića. Dobitnik je preko 20 regionalnih i međunarodnih glumačkih nagrada, od kojih četiri "Lovorova vijenca" za glumačke kreacije na međunarodnom teatarskom festivalu MESS, kao i glumačke nagrade na Festivalu eksperimentalnih scena u Kairu, Festivalu malih scena Rijeka, Festivalu internacionalnog alternativnog teatra FIAT, Medjunarodnom Festivalu Glumca u Nikšiću i mnoge druge. Filmske nagrade uključuju Nagradu za najboljeg glumca na Wine Country filmskom festivalu u San Franciscu za ulogu u filmu "Remake", kao i Cinema for peace nagradu za ansambl filma "U zemlji krvi i meda" Angeline Jolie. Igrao je u repertoarima svih sarajevskih pozorišta, kao i BNP Zenica, Jugoslovenskog dramskog pozorišta, Ateljea 212, Bitef teatra, Beogradskog dramskog pozorišta, Teatra Ulysses na Brijunima. Posljednjih 6 godina radi kao glumački mentor na Talent campusu Sarajevo Film Festivala. Kao scenarista i reditelj debitirao je filmom Dah za koji je dobio Srce Sarajeva za najbolji kratki film na SFF-u, kao i nagradu za najbolji film na festivalu Cinema Lido u Italiji. Radi kao redovni profesor na predmetu Gluma na Akademiji scenskih umjetnosti u Sarajevu.